Document ID: 32014R0119

REGULAMENTUL (UE) NR. 119/2014 AL COMISIEI
din 7 februarie 2014
de modificare a Directivei 2002/46/CE a Parlamentului European și a Consiliului și a Regulamentului (CE) nr. 1925/2006 al Parlamentului European și al Consiliului în ceea ce privește drojdia îmbogățită cu crom utilizată la producerea suplimentelor alimentare și lactatul de crom (III) trihidrat adăugat în produsele alimentare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (1), în special articolul 4 alineatul (5),
având în vedere Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (2), în special articolul 3 alineatul (3),
după consultarea Autorității Europene pentru Siguranța Alimentară (EFSA),
întrucât:
(1)
Anexa II la Directiva 2002/46/CE stabilește lista vitaminelor și substanțelor minerale care pot fi folosite la fabricarea suplimentelor alimentare. Regulamentul (CE) nr. 1170/2009 al Comisiei (3) a înlocuit anexele I și II la Directiva 2002/46/CE. Anexa II la Directiva 2002/46/CE a fost modificată prin Regulamentul (UE) nr. 1161/2011 al Comisiei (4).
(2)
În conformitate cu articolul 14 din Directiva 2002/46/CE, dispozițiile cu privire la vitaminele și substanțele minerale din suplimentele alimentare care pot avea un efect asupra sănătății publice se adoptă după consultarea EFSA.
(3)
La 31 octombrie 2012, EFSA a adoptat un aviz științific privind drojdia ChromoPrecise® cu crom celular legat adăugat în scopuri nutriționale speciale ca sursă de crom în suplimentele alimentare și privind biodisponibilitatea cromului din această sursă (5).
(4)
EFSA a subliniat că concluziile stabilite în avizul său se aplică numai în cazul drojdiei cromiate ChromoPrecise®, și nu în cazul altor drojdii îmbogățite cu crom. Mai mult, ea consideră că specificațiile pentru drojdia cromiată ChromoPrecise® ar trebui să includă specificații privind pierderea prin uscare și conținutul maxim de crom (VI).
(5)
Din avizul adoptat de EFSA la 31 octombrie 2012, rezultă că utilizarea drojdiei cromiate ChromoPrecise® în suplimentele alimentare nu prezintă riscuri, cu condiția ca anumite condiții detaliate în acest aviz să fie respectate.
(6)
Anexa II la Regulamentul (CE) nr. 1925/2006 stabilește lista vitaminelor și substanțelor minerale care pot fi adăugate în produsele alimentare.
(7)
În conformitate cu articolul 3 alineatul (3) din Regulamentul (CE) nr. 1925/2006, modificările aduse listei care figurează în anexa II la respectivul regulament trebuie adoptate ținând seama de avizul EFSA.
(8)
La 13 septembrie 2012, EFSA a adoptat un aviz științific privind lactatul de crom (III) trihidrat ca sursă de crom (III) adăugat în scopuri nutritive în produsele alimentare (6).
(9)
Din avizul adoptat de EFSA la 13 septembrie 2012, rezultă că adăugarea lactatului de crom (III) trihidrat în produsele alimentare nu prezintă riscuri, cu condiția ca anumite condiții detaliate în aviz să fie respectate.
(10)
Substanțele pentru care EFSA a emis un aviz favorabil ar trebui incluse pe lista prevăzută în anexa II la Directiva 2002/46/CE și în anexa II la Regulamentul (CE) nr. 1925/2006.
(11)
Părțile interesate au fost consultate prin intermediul Grupului consultativ pentru lanțul alimentar, sănătatea animală și sănătatea plantelor, iar observațiile oferite au fost luate în considerare.
(12)
Prin urmare, Directiva 2002/46/CE și Regulamentul (CE) nr. 1925/2006 ar trebui modificate în consecință.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
La punctul B din anexa II la Directiva 2002/46/CE, se introduce următoarea rubrică după rubrica „clorură de crom (III)”:
„drojdie îmbogățită cu crom (7)
Articolul 2
La punctul 2 din anexa II la Regulamentul (CE) nr. 1925/2006, se adaugă următoarea rubrică după rubrica „picolinat de crom”:
„lactat de crom (III) trihidrat”.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 februarie 2014.

Labels: 3
0
1
17